अंबेडकर आवास नवीनीकरण योजना में मकान रिपेयर पर मिलेंगे 25 हजार
डाॅ.बीआरअंबेडकर आवास नवीनीकरण योजना के तहत अनुसूचित जाति, विमुक्त जाति एवं टपरीवास जातियों के बीपीएल परिवारों को मकान की मरम्मत करने के लिए हरियाणा सरकार द्वारा 25 हजार रुपए की राशि दी जाएगी। इस योजना का लाभ प्राप्त करने के लिए आधार कार्ड होना जरूरी है। जिला कल्याण अधिकारी शीशपाल माहला ने बताया कि निदेशक अनुसूचित जाति एवं पिछड़े वर्ग कल्याण विभाग हरियाणा द्वारा अनुसूचित जाति विमुख जाति एवं टपरीवास जातियों के लिए आवास योजना के तहत मकानों की मरम्मत के लिए अनुदान दिया जाता था। परंतु विभाग द्वारा इस योजना का नाम बदलकर डाॅ. बीआर अंबेडकर आवास नवीनीकरण योजना कर दिया है।
इस योजना के तहत इन परिवारों को मकान की मरम्मत के लिए 25 हजार रुपए की एकमुश्त राशि दी जाएगी। योजना का लाभ हरियाणा के अनुसूचित जाति, टपरीवास विमुख जाति के लोगों को तब मिलेगा, जब प्रार्थी का नाम बीपीएल की सूची में होगा। प्रार्थी का अपना मकान होना चाहिए और मकान बने कम से कम 10 वर्ष होने जरूरी है। इस मकान की मरम्मत के लिए पहले किसी विभाग से अनुदान लिया हो। प्रार्थी को आवेदन करते समय आधार नंबर जरूर देना होगा। यह राशि प्रार्थी के बैंक खाते में भेजी जाएगी। राशि का प्रयोग करने के बाद प्रार्थी को इसका यूटिलाइजेशन प्रमाण पत्र भी देना होगा। उन्होंने बताया कि सरकार द्वारा पोस्ट मैट्रिक छात्रवृति योजना के लिए जो बायोमैट्रिक्स उपस्थिति मांगी जाती थी, उसे भी विभाग द्वारा हटा दिया गया है। अब इस योजना का लाभ लेने के लिए बायोमैट्रिक्स उपस्थिति की जरुरत नहीं रहेगी।
hin_Deva hin_Deva hin_Deva